# Al-Kindí

* Per a altres significats, vegeu «Al-Kindí (desambiguació)».
Abu-Yússuf Yaqub ibn Ishaq as-Sabbah al-Kindí (àrab: أبو يوسف يعقوب بن إسحاق الصبّاح الكندي, Abu Yūsuf Yaʻqūb ibn ʼIsḥāq aṣ-Ṣabbāḥ al-Kindī), més conegut com a al-Kindí (Kufa o Basra, actual Iraq, 801 - Bagdad, 873), va ser un erudit àrab considerat el pare de la filosofia islàmica, la fàlsafa, que recupera la metodologia i el racionalisme dels filòsofs grecs per aplicar-la a l'estudi alcorànic.

## Vida

Poques dades es coneixen de la seva vida. Va néixer, probablement, a Basra quan el seu pare era governador de Kufa. Era membre de la tribu Kinda, que havia estat molt influent a Aràbia en els segles anteriors. Es va traslladar a Bagdad, on va rebre la seva educació juvenil.
Sota el califa abbàssida al-Mamun va obtenir les seves primeres posicions importants en el món acadèmic bagdadí. Però va ser sota el seu successor, al-Mútassim, que va desenvolupar la major part de la seva obra. Va treballar a la Casa de la saviesa, on va tenir forts enfrontaments amb els germans Banu Musa.

## Pensament

Home profundament religiós, va ser un dels primers que van fer traduir a l'àrab l'obra d'Aristòtil, de qui va rebre una profunda influència a l'hora de formular la seva pròpia obra filosòfica. Els seus treballs van tenir posteriorment gran impacte en el pensament d'Averrois. Va elaborar una teoria de les categories.
A la seva influència aristotèlica s'unia un profund coneixement de les matemàtiques, la medicina, la geometria i d'altres disciplines científiques, com l'astronomia/astrologia. Això, unit a la seva defensa del lliure albir entre els seus coetanis el va dur a considerar la necessitat de crear una doctrina filosòfica capaç d'agrupar els diferents coneixements humans.

## Obres

Gràcies al catàleg Kitab al-Fíhrist d'Ibn an-Nadim (segle x) se sap que Al-Kindí va escriure centenars de tractats en les més diverses matèries, superant en escreix les seves obres científiques a les filosòfiques. Només han sobreviscut al pas del temps una seixantena,
En el camp científic, es va interessar per:
* la òptica, a la qual va dedicar no menys de nou llibres, dels quals es conserven cinc.
* la catòptrica i els miralls ustoris, seguint la tradició d'Antemi de Tral·les.
* la cosmologia
* les matemàtiques
* la medicina
En filosofia i metafísica, les seves obres principals són el tractat Sobre l'enteniment (De intellectu) i Sobre la filosofia primera. A la primera afirma que l'enteniment és la causa del coneixement, que es divideix en tres tipus: coneixement potencial (facultat de cada persona), coneixement adquirit mitjançant l'aprenentatge i coneixement actualitzat o aplicat en un moment concret. Al segon tractat defensa la contingència del món, ja que està creat del no-res, i la seva creació voluntària per part de Déu, que és qui aporta unitat a tot el que existeix.

## Referències

* ↑ Abboud, 2006, p. 6.
* ↑ Rescher, 1964, p. 11.
* ↑ i Adamson, 2007, p. 4.
* ↑ Abboud, 2006, p. 39-43.
* ↑ Adamson, 2020, p. x.
* ↑ Rashed, 1997b, p. 1.
* ↑ Rashed, 1997b, p. 97.
* ↑ Rashed i Jolivet, 1997, p. 135 i ss.
* ↑ Tahiri, 2014, p. 87.
* ↑ Volpi, F. Enciclopedia de obras de la filosofía. Herder. ISBN 978-84-254-2924-8.
* ↑ Rashed i Jolivet, 1997, p. 1 i ss.

## Bibliografia

* Abboud, Tony. Al Kindi: The Father of Arab Philosophy (en anglès). Rosen Publishing, 2006. ISBN 1-4042-0511-X.
* Adamson, Peter. Al Kindi (en anglès). Oxford University Press, 2007. ISBN 978-0-19-518142-5.
* Guerrero, Rafael Ramón. «Al Kindí. Doctrinas del alma y del intelecto». A: La recepción árabe del "De anima" de Aristoteles: al-Kindi y al-Farabi (en castellà). Consejo Superior de Investigaciones Científicas, 1992, p. 111-150. ISBN 84-00-07277-4.
* Jolivet, Jean «Al-kindī, vues sur le temps» (en francès). Arabic Sciences and Philosophy, Vol. 3, Num. 1, 1993, pàg. 55-75. DOI: 10.1017/S0957423900001715. ISSN: 0957-4239.
* Lindberg, David C. Theories of vision from Al Kindi to Kepler (en anglès). The University of Chicago, 1976. ISBN 0-226-48235-9.
* Rashed, Roshdi «Le commentaire par al-Kindī de l'Optique d'euclide: un traité jusqu'ici inconnu» (en francès). Arabic Sciences and Philosophy, Vol. 7, Num. 1, 1997a, pàg. 9-56. DOI: 10.1017/S0957423900002253. ISSN: 0957-4239.
* Rashed, Roshdi. Oeuvres philosophiques et scientifiques d'Al-Kindī: l'Optique et la Catoptrique (en francès). Brill, 1997b. ISBN 90-04-09781-3.
* Rashed, Roshdi; Jolivet, Jean. Oeuvres philosophiques et scientifiques d'Al-Kindī: Métaphysique et Cosmologie (en francès). Brill, 1997. ISBN 90-04-11073-9.
* Rescher, Nicholas. Al Kindi: An annotated bibliography (en anglès). University of Pittsburgh Press, 1964.
* Tahiri, Hassan «Al Kindi and the universilisation of Knowledge through mathematics» (en castellà). Revista de Humanidades de Valparíso, Vol. 2, Num. 4, 2014, pàg. 81-90. ISSN: 0719-4234.
* Tornero Poveda, Emilio. Al Kindi: la transformación de un pensamiento religioso en un pensamiento racional (en castellà). Consejo Superior de Investigaciones Científicas, 1992. ISBN 84-00-07298-7.

## Enllaços externs

* Referència sobre Al-Kindí Arxivat 2008-07-05 a Wayback Machine.
* O'Connor, John J.; Robertson, Edmund F. «Al-Kindí» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* Jolivet, Jean; Rashed, Roshdi. «Al-kindī, Abū Yūsuf Yaсqūb Ibn Isḥāq Al-sabbāḥ» (en anglès). Complete Dictionary of Scientific Biography, 2008. [Consulta: 18 agost 2013].
* Adamson, Peter. «Al-Kindi» (en anglès). The Stanford Encyclopedia of Philosophy, 2020. [Consulta: 20 març 2024].